Diari Oficial de la Generalitat Valenciana


Sumari del DOGV 6123, del 15-10-2009 (2009/11210)

ORDE de 29 de setembre de 2009, de la Conselleria d'Educació, per la qual es convoquen a la Comunitat Valenciana els premis professionals per a l'alumnat que ha conclòs els estudis professionals de les ensenyances de Música i Dansa en el curs 2008-2009.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6123

Data del DOGV
:   15-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11755


Data del document
:   29-09-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE de 29 de setembre de 2009, de la Conselleria d'Educació, per la qual es convoquen a la Comunitat Valenciana els premis professionals per a l'alumnat que ha conclòs els estudis professionals de les ensenyances de Música i Dansa en el curs 2008-2009. [2009/11391]
El Decret 156/2007, de 21 de setembre, del Consell, pel qual s'establix el currículum de les ensenyances professionals de dansa i es regula l'accés a estes ensenyances, determina en l'article 26 que els centres podran convocar anualment un premi extraordinari per a cada una de les modalitats que tinguen autoritzades; de la mateixa manera, l'article 25 del Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances inclou la possibilitat de convocar anualment el premi professional de música en l'especialitat de què es tracte.
En ambdós casos és un aspecte innovador, i és la finalitat de cada un d'estos premis estimular i reconéixer a l'alumnat l'esforç i la dedicació a la dansa i a la música realitzat al llarg d'estos estudis professionals.
Per això, a proposta del director general d'Ordenació i Centres Docents, amb data 29 de setembre de 2009 i de conformitat amb esta, i en virtut de les competències establides en el Decret 118/2007, de 29 de juliol, del Consell, pel qual s'establix el reglament orgànic de la Conselleria d'Educació; així com de les competències que m'atribuïx l'article 28 de la Llei 5/1983, de 30 de desembre, del Consell,
ORDENE
Article 1. Objecte
1. Convocar els premis professionals per a l'alumnat que ha conclòs els estudis professionals de les ensenyances de Música i de Dansa en les distintes especialitats en el curs acadèmic 2008-2009 en els conservatoris professionals de la Comunitat Valenciana.
2. La present convocatòria s'organitzarà en dos fases. Una primera fase es desenrotllarà en el mateix conservatori professional i una segona fase en l'àmbit autonòmic.
CAPÍTOL I
Fase de conservatori professional
Article 2. Condicions d'accés
1. Podran optar al premi professional els estudiants que hagen cursat i superat, en les convocatòries de juny o setembre del curs acadèmic 2008-2009, el 6t curs de dansa o música en conservatoris situats a la Comunitat Valenciana.
2. Per a concórrer a estos premis, l'expedient acadèmic haurà de tindre una nota mitjana de set o superior a esta, i una qualificació mínima de nou en el sext curs en l'assignatura específica de l'instrument o cant o dansa al premi del qual opte.
En el cas de dansa, les assignatures específiques són:
- En l'especialitat de Ball flamenc: Ball flamenc
- En l'especialitat de Dansa clàssica: Dansa clàssica i Repertori.
- En l'especialitat de Dansa contemporània: Tècniques de dansa contemporània i Composició coreogràfica.
- En l'especialitat de Dansa espanyola: Escola de boleros i Dansa estilitzada.
Les especialitats instrumentals de música són les referides en l'annex III de la present orde.
Article3. Documentació a aportar i presentació d'instàncies
1. L'alumnat que reunisca els requisits indicats i desitge optar als premis professionals s'inscriurà al conservatori en què es trobe el seu expedient acadèmic i omplirà la sol·licitud que figura en l'annex I de la present orde. El termini de presentació d'instàncies finalitzarà el 21 d'octubre.
2. La secretaria dels conservatoris professionals de Música i Dansa en què s'inscriga l'alumnat es responsabilitzarà de comprovar que en les sol·licituds figuren totes les dades requerides i de certificar les assignatures cursades per l'alumnat i les seues corresponents qualificacions, així com de calcular i certificar la nota mitjana. No s'admetrà cap sol·licitud, la certificació de qualificacions de la qual no aparega en l'imprés oficial que figura en l'annex II d'esta orde.
Article 4. Realització de la prova
La prova es realitzarà l'última setmana del mes d'octubre. El calendari de les proves serà publicat en el tauler d'anuncis del conservatori una setmana abans de la realització d'estes.
Article 5. Contingut de la prova
1. La prova consistirà en la interpretació d'un programa de concert en l'instrument o cant, o dansa segons la seua especialitat.
2. En el cas de música, el candidat presentarà tres obres completes pertanyents a diferents estils de l'especialitat instrumental o cant, i amb una dificultat corresponent al 6t curs com a mínim. El tribunal triarà quines obres o temps d'estes hauran d'interpretar-se. Els participants entregaran al tribunal tres còpies de les peces. El temps de la interpretació serà de 30 minuts.
3. En el cas de dansa, el programa estarà compost per obres, temps o variacions extretes d'obres representatives del repertori d'autores i autors clàssics i creadores i creadors contemporanis, així com interpretació d'una composició de creació pròpia, pròpies de l'especialitat. Les dites obres, temps o variacions hauran de tindre un grau de dificultat corresponent al 6t curs com a mínim. El temps de la interpretació serà de 30 minuts. Els participants comunicaran, amb quaranta-huit hores d'antelació, al tribunal encarregat de jutjar estos premis, el programa a interpretar en la prova.
La prova es qualificarà amb una puntuació màxima de 10 punts, d'acord amb el grau de dificultat tècnica d'esta i amb la interpretació realitzada.
Article 6. Composició del tribunal
La direcció dels centres nomenarà els tribunals que han de jutjar estos premis. Els tribunals estaran constituïts per cinc professors o professores del centre, si és possible pertanyents a l'especialitat convocada, o al departament i dels quals no podrà formar part el professor o la professora de l'alumne aspirant. La presidència recaurà sobre el de major antiguitat en el cos i el més jove hi actuarà com a secretari.
Article 7. Premis
1. El tribunal atorgarà el premi per majoria dels membres del tribunal, i es reflectirà en el model annex V de la present orde. L'alumnat que opte al premi professional i no l'haja obtingut, podrà ser premiat amb una menció d'honor fins a un màxim de dos per especialitat, si el tribunal ho considera oportú. El premi professional podrà quedar desert.
2. L'obtenció del premi professional, així com de la menció d'honor es consignarà en els documents d'avaluació de l'alumnat per mitjà d'una diligència específica.
3. L'acte acadèmic d'entrega de diplomes tindrà lloc per a música en el context de les celebracions de la festivitat de Santa Cecília; en el cas de dansa, en l'acte de clausura que es realitza al final de cada curs acadèmic.
Article 8. Termini d'al·legacions
Els concursants, els seus pares o representants legals podran presentar al·legacions raonades contra la qualificació obtinguda, per mitjà d'un escrit dirigit al president del tribunal dels premis, en el termini de tres dies hàbils a partir de l'endemà a la publicació de les qualificacions.
CAPÍTOL II
Fase autonòmica
Article 9. Condicions d'accés
Podrà accedir a la fase autonòmica l'alumnat que haja obtingut el premi de l'especialitat en la fase de conservatori professional.
Article 10. Documentació a aportar
1. Per a la fase autonòmica, l'alumnat premiat en el seu conservatori presentarà la sol·licitud d'acord amb el model que figura en l'annex I de la present orde en la secretaria del mateix centre o per qualsevol dels mitjans previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
2. Les secretaries dels conservatoris de música i de dansa remetran a la Direcció General d'Ordenació i Centres Docents de la Conselleria d'Educació les sol·licituds d'inscripció presentades. El termini de remissió de les dites sol·licituds finalitzarà el 6 de novembre
Article 11. Realització de la prova
La prova tindrà lloc la tercera setmana del mes de novembre de 2009, als conservatoris superiors de música i de dansa de València.
Article 12. Contingut de la prova
1. En música constarà de tres parts:
a) Interpretació en audició pública de tres obres completes de diferents estils. El tribunal triarà quines obres o temps s'han d'interpretar. El temps de la interpretació serà de 30 minuts.
b) Lectura a primera vista d'una obra o fragment.
c) Anàlisi escrita harmònica, formal, tècnica i estètica d'una obra o fragment.
2. En dansa constarà de tres parts:
a) Interpretació en audició pública d'obres, temps o variacions extretes d'obres representatives del repertori de diferents èpoques, pròpies de l'especialitat, amb una duració de 30 minuts.
b) Improvisació d'una variació lliure sobre una obra o fragment musical.
c) Anàlisi escrita, des del punt de vista estilístic, estètic, formal i musical, d'una obra coreogràfica o un fragment d'esta.
3. Les proves b) i c) de música, i dansa seran elaborades per la Direcció General d'Ordenació i Centres Docents, la qual, al seu torn, s'encarregarà de fer-les arribar en sobres tancats amb la necessària antelació als inspectors supervisors de la prova.
4. Els sobres que continguen les proves romandran tancats fins al moment d'iniciar-se l'exercici i seran oberts en presència dels aspirants segons el model dels annexos III i IV de la present orde.
5. En la prova escrita es valorarà, junt amb els coneixements, la claredat i la qualitat de l'exposició, l'estructuració, la propietat de vocabulari, la presentació i l'ortografia.
6. Les proves estaran basades en els currículums oficials de la Comunitat Valenciana establits en les normes següents: Decret 156/2007, de 21 de setembre, del Consell, pel qual s'establix el currículum de les ensenyances professionals de dansa i es regula l'accés a estes ensenyances; Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances.
7. En música, cada part de la prova es qualificarà d'acord amb els criteris següents:
- Primer exercici:
· Interpretació, puntuació màxima 10 punts i 30 minuts de duració.
- Segon exercici:
· Lectura a vista, puntuació màxima 10 punts i 15 minuts de preparació.
- Tercer exercici:
· Anàlisi, puntuació màxima 10 punts i 2 hores de duració.
8. En dansa, cada part de la prova es qualificarà d'acord amb els criteris següents:
- Primer exercici:
· Interpretació, puntuació màxima 10 punts i 30 minuts de duració.
- Segon exercici:
· Improvisació, puntuació màxima 10 punts i 1 hora i 30 minuts de preparació.
- Tercer exercici:
· Anàlisi, puntuació màxima 10 punts i 1 hora i 30 minuts de duració.
Article 13. Tribunals
1. La Direcció General d'Ordenació i Centres Docents nomenarà els tribunals que han de jutjar estos premis.
2. El tribunal encarregat de supervisar i avaluar les proves en cada una de les dos ensenyances, estarà format per cinc membres i presidit per un inspector o inspectora d'educació. Com a secretari o secretària i vocals actuaran professors i professores del cos de catedràtics o professors i professores d'arts escèniques de música i dansa, especialistes en les distintes matèries objecte de la prova, designats pel director general d'Ordenació i Centres Docents.
3. El tribunal confeccionarà una llista ordenada de major a menor puntuació, que continga totes les qualificacions parcials i totals de tots els candidats i candidates.
4. El tribunal elaborarà la proposta d'adjudicació dels premis autonòmics professionals de música i de dansa una vegada avaluats, i remetrà la llista de qualificacions a la Direcció General d'Ordenació i Centres Docents, segons el model dels annexos VI i VII de la present orde, una vegada finalitzades les proves.
Article 14. Premis
1. El nombre de premis en la fase autonòmica serà de 3 en música i 2 en dansa. El premi podrà quedar desert. Consistirà:
a) En música, la interpretació d'un concert per a solista junt amb l'orquestra del conservatori superior de la província on estudie l'alumne o l'alumna guanyador.
b) En dansa, la interpretació d'un solo en una representació del conservatori superior de la província on estudie l'alumne o l'alumna guanyador.
2. L'obtenció d'este premi es farà constar igualment en l'expedient acadèmic de l'alumnat, amb la denominació de Premi Professional Autonòmic de Música o Dansa.
Article 15. Termini d'al·legacions
Els concursants, els seus pares o representants legals podran presentar al·legacions contra la qualificació obtinguda en cada una de les proves per mitjà d'un escrit dirigit al president o presidenta del tribunal dels premis, amb seu a la Direcció General d'Ordenació i Centres Docents, en el termini de cinc dies hàbils següents a aquell en què es facen públiques les qualificacions.
Article 16. Termini de resolució
1. Els premis seran adjudicats a l'alumnat proposat pel tribunal, una vegada queden resoltes les reclamacions existents, en el termini màxim de tres mesos des de la finalització de les proves.
2. D'acord amb la proposta formulada pel tribunal, el director general d'Ordenació i Centres Docents per delegació del conseller concedirà els premis i el veredicte es notificarà i es publicarà en el Diari Oficial de la Comunitat Valenciana.
DISPOSICIÓ ADDICIONAL
Única. Admissió d'alumnat que ha conclòs els estudis professionals en el curs 2007-2008
El Decret 156/2007, de 21 de setembre, del Consell, pel qual s'establix el currículum de les ensenyances professionals de dansa i es regula l'accés a estes ensenyances, determina en l'article 26 que els centres podran convocar anualment un premi extraordinari per a cada una de les modalitats que tinguen autoritzades a partir de l'entrada en vigor del dit decret; de la mateixa manera es manifesta l'article 25 del Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances. En conseqüència, en esta primera convocatòria s'admetran les sol·licituds dels alumnes que van finalitzar els estudis professionals i van obtindre el premi professional del centre. Tot això, sempre que complisquen els requisits establits en l'article 2 d'esta orde en el curs acadèmic 2007-2008.
DISPOSICIONS FINALS
Primera
Es delega en la Direcció General d'Ordenació i Centres Docents la concessió dels premis autonòmics de música i dansa previstos en esta orde i se l'autoritza per a dictar les resolucions necessàries per al seu compliment.
Segona
La present orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació
València, 29 de setembre de 2009
El conseller d'Educació,
ALEJANDRO FONT DE MORA TURÓN